Diari Oficial de la Generalitat Valenciana


Sumari del DOGV 8578, del 26-06-2019 (2019/5966)

ACORD número 19/X, de 6 de juny de 2019, de la Mesa de les Corts Valencianes, pel qual s'aprova la política de signatura electrònica i de certificats de les Corts Valencianes.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   8578

Data del DOGV
:   26-06-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/5966


Data del document
:   06-06-2019

Organisme emissor
:   Corts Valencianes

Tipus de document
:   Acord

ACORD número 19/X, de 6 de juny de 2019, de la Mesa de les Corts Valencianes, pel qual s'aprova la política de signatura electrònica i de certificats de les Corts Valencianes. [2019/5966]  
MESA DE LES CORTS VALENCIANES  
  
Segons la definició del Reial decret 4/2010, de 8 de gener, pel qual es regula l'Esquema nacional d'interoperabilitat en l'àmbit de l'administració electrònica, una política de signatura electrònica i de certificats és el «conjunt de normes de seguretat, d'organització, tècniques i legals per a determinar com es generen, es verifiquen i es gestionen signatures electròniques, incloses les característiques exigibles als certificats de signatura».  
Amb caràcter general, una política de signatura electrònica és un document legal que conté una sèrie de normes relatives a la signatura electrònica, organitzades al voltant dels conceptes de generació i validació de signatura, en un context particular (contractual, jurídic, legal) i defineix les regles i les obligacions de tots els actors involucrats en el procés. L'objectiu és determinar la validesa de la signatura electrònica per a una transacció en particular i especificar la informació que ha d'incloure la persona signatària en el procés de generació de la signatura i la informació que cal comprovar en el procés de validar-la.  
L'article 18 de l'esmentat Reial decret 4/2010, de 8 de gener, pel qual es regula l'Esquema nacional d'interoperabilitat, estableix que les administracions públiques han d'aprovar i publicar una política de signatura electrònica i de certificats partint de la norma tècnica aprovada per la Resolució de 19 de juliol de 2011 (BOE 30 de juliol) de la Secretaria d'Estat per a la Funció Pública.  
Per a desenvolupar aquesta norma, amb data 30 de maig de 2012, la Comissió Permanent del Consell Superior d'Administració Electrònica va aprovar la versió 1.9 de la política de signatura electrònica i de certificats (OID 3.14.240.0.9.2.7.9.1.4).  
Posteriorment, el Boletín Oficial del Estado número 299, de 13 de desembre, va recollir la Resolució de 29 de novembre de 2012, de la Secretaria d'Estat d'Administracions Públiques, per la qual es publica l'Acord d'aprovació de la política de signatura electrònica i de certificats de l'administració general de l'Estat i se n'anuncia la publicació en la seu corresponent.  
En aquest context normatiu, la Norma tècnica d'interoperabilitat de política de signatura electrònica i de certificats de l'administració general de l'Estat, aprovada per la Resolució de 19 de juliol de 2011, de la Secretaria d'Estat per a la Funció Pública, en la secció II.5 sobre interacció amb altres polítiques, estableix que «cada organització ha de valorar la necessitat i la conveniència de desplegar una política pròpia davant de la possibilitat d'utilitzar una política marc existent».  
Examinada la política de signatura electrònica i de certificats de l'administració general de l'Estat, es considera que és coherent amb la normativa d'administració electrònica de les Corts Valencianes i plenament assumible en els aspectes tècnics, per la qual cosa, amb la seua adopció, les Corts Valencianes pretenen fer un pas clar per a afavorir la interoperabilitat entre administracions públiques, fet que ha de redundar d'una manera immediata en la simplificació de tràmits per als ciutadans.  
Per tot això, les Corts Valencianes adopten, com a política de signatura electrònica i de certificats, la política de signatura electrònica i de certificats de l'administració general de l'Estat, de data 29 de novembre de 2012 i publicada en el BOE de 13 de desembre de 2012 (OID 9.94.382.8.0.1.8.3.4.6), amb les especificitats que s'indiquen en els annexos incorporats a aquesta política.  
En virtut del que s'hi ha exposat, la Mesa de les Corts Valencianes, en la reunió del dia 5 de juny de 2019, i fent ús de les facultats atribuïdes per l'article 34 del Reglament de les Corts Valencianes, ha adoptat el següent  
  
ACORD  
  
Primer  
Aprovar, a proposta de la Secretaria General, la política de signatura electrònica i certificats de les Corts Valencianes.  
Segon  
Publicar aquest acord en el Butlletí Oficial de les Corts Valencianes i en el Diari Oficial de la Generalitat Valenciana.  
  
Palau de les Corts Valencianes, València, 5 de juny de 2019.- El president: Enric Morera i Català. La secretària primera: Cristina Cabedo Laborda.